দু’ঘণ্টা পর অবরোধ উঠল বেলডাঙায়

কলকাতা: মুরশি পরিযায়ী শ্রমিক হেনস্তার অভিযোগ ঘিরে উত্তপ্ত হয়ে ওঠা বেলডাঙায় (Beldanga) অবশেষে দু’ঘণ্টা পর অবরোধ উঠল। শনিবার সকালে বড়ুয়া মোড়ে ১২ নম্বর জাতীয় সড়ক অবরোধ (National Highway Blocked) করেন স্থানীয়রা। অবরোধের জেরে জাতীয় সড়কে তীব্র যানজট তৈরি হয় এবং চরম ভোগান্তির শিকার হন নিত্যযাত্রীরা। পাশাপাশি লেভেল ক্রসিংয়ে ভাঙচুরের জেরে কৃষ্ণনগর-লালগোলা শাখায় কিছু সময়ের জন্য ব্যাহত হয় ট্রেন চলাচল।

পুলিশ ও প্রশাসনের আশ্বাসের পর পরিস্থিতি কিছুটা নিয়ন্ত্রণে আসে। ঘটনাস্থলে উপস্থিত বিধায়ক হুমায়ুন কবীর আন্দোলনকারীদের সঙ্গে কথা বলেন। প্রশাসনের তরফে দ্রুত ব্যবস্থা নেওয়ার প্রতিশ্রুতি দেওয়া হলে অবরোধ তুলে নেন বিক্ষোভকারীরা। অবরোধ ওঠার পর ধীরে ধীরে স্বাভাবিক হতে শুরু করেছে যান চলাচল। তবে এলাকায় এখনও উত্তেজনা রয়েছে। আইনশৃঙ্খলা পরিস্থিতি সামাল দিতে অতিরিক্ত পুলিশ ও আধাসেনা মোতায়েন রাখা হয়েছে।

আরও পড়ুন: ফের অশান্তি বেলডাঙায়, অবরুদ্ধ জাতীয় সড়ক

ঝাড়খণ্ডে পরিযায়ী শ্রমিক খুনের ঘটনার রেশ কাটতে না কাটতেই এবার বিহারে হেনস্তার অভিযোগে ফের উত্তপ্ত হয়ে উঠল মুর্শিদাবাদের বেলডাঙা। শনিবার সকাল থেকে বড়ুয়া মোড়ে ১২ নম্বর জাতীয় সড়ক অবরোধ করেন স্থানীয়রা। বিক্ষোভের মাঝে ভাঙচুর করা হয় লেভেল ক্রসিং, ফলে কৃষ্ণনগর-লালগোলা শাখায় আপাতত বন্ধ ট্রেন চলাচল। জাতীয় সড়কে তৈরি হয় তীব্র যানজট, চরম ভোগান্তির শিকার হন যাত্রীরা।

অবরোধকারীদের দাবি, শুক্রবার বিহারের ছাপরায় পরিযায়ী শ্রমিক আনিসুর শেখকে বাংলাদেশি সন্দেহে বেধড়ক মারধর করা হয়। মারধরে তাঁর বুকের হাড় ভেঙে যায় বলে অভিযোগ। আহত অবস্থায় গ্রামে ফেরার পর ক্ষোভে ফেটে পড়েন গ্রামবাসীরা। অ্যাম্বুল্যান্সে করে আনিসুরকে অবরোধস্থলেও আনা হয়। পরে তাঁকে মুর্শিদাবাদ মেডিক্যাল কলেজে ভর্তি করা হয়েছে। পরিস্থিতি সামাল দিতে ঘটনাস্থলে যান বিধায়ক হুমায়ুন কবীর। বিক্ষোভ নিয়ন্ত্রণে কলকাতা থেকে আরপিএফ ও আরপিএসএফ পাঠানো হয়েছে।